Yehlisa Imbadalo Iwofisi Yommeli weZimbabwe eBotswana
Inengi leZimbabwe kade likhonona ngentengo ehlawuliswa yihofisi yeZimbabwe uma kudingwa uncedo olufana lokuphiwa amaphepha awogwalo lokuhambisa, ipasipothi
GABORONE — Iwhofisi yommeli weZimbabwe kweleBotswana isiyehlise imbadalo yokunceda abadinga usizo olutshiyeneyo ngesikhathi inengi likhonona ngokuthi inhlawulo efunakalayo ingaphezu kwabo. Inengi beselibona kungcono ukuyadinga usizo ekhaya, Inengi leZimbabwe kade likhonona ngentengo ehlawuliswa yihofisi yeZimbabwe uma kudingwa uncedo olufana lokuphiwa amaphepha awogwalo lokuhambisa, ipasipothi, ukugcizelela amaphepha, kanye lokuqiniseka ukuthi ugwalo lokutshayela, idriver’s licence, ngeyangempela. Kodwa ngemva kokubona inani labadinga uncedo ehofisini le, imbadalo engidingakala isiyehlisiwe, okwamukelwe linengi elithi selizaqala ukusebenzisa ihofisi le eseGaborone. UMthokozisi Banda yena uncome ihofisi yeZimbabwe esithi lokhu kuzabanceda ngoba inhlangothi zikahulumende weBotswana zisala ukubanikeza uncedo zisithi kulokuphekwa kwamaphepha ikakhulu izithupha zemfundo linengi lezizalwane zakwamanye amazwe… USiphoesihle Dube uthi besekufike kusibanga sokuthi abantu bayedinga uncedo ekhaya kulokuya ehofisini yeZimbabwe kweleBotswana… Kukanti uJaphet Moyo uthi uhulumende weZimbabwe wayezama ukuthuthukisa isikhwama sakhe ngokudinga imali ngendlela ezingacacanga… UMoyo uqhubeke esithi inyathela elithethwe nguhulumende weBotswana lokuthi angasizi labo abafuna uncedo ngokufana lokugcizelela izithupha lamanye amaphepha aqakathekileyo, liyezwakala ngoba ubuqili busiya buqhela… IBotswana ithi ithethe lelinyathela ngoba kulenengi elivela kwamanye amazwe eselivame ukudinga imsebenzi lisebenzisa izithupha zokuzibazela ngakho kumele omunye ngamunye ayeku hofisi emele ilizwe lakhe eBotswana ukuze athole uncedo. Lokhu kodwa akuhambi kahle labo abasendaweni ezikhatshana lesigodlo iGaborone njalo besekudeni leZimbabwe ngoba behamba imango emide bedinga uncedo.